جامعہ مظہر العلوم، بنارس

جامعہ مظہر العلوم، بنارس ہندوستان کے شہر بنارس میں واقع ایک قدیم دینی ادارہ ہے جو بنیادی طور پر درس نظامی، حفظ قرآن اور دینی علوم کی تعلیم و تدریس سے وابستہ ہے۔ اس کا قیام حافظ عبد اللہ کی کوششوں سے عمل میں آیا۔

 پس منظر 
بنارس ایک تاریخی اور علمی شہر رہا ہے، جہاں صدیوں تک اسلامی علوم و فنون کی تعلیم جاری رہی۔ وقت کے ساتھ مختلف علمی خانوادے ختم ہوتے گئے اور علمی مراکز ماند پڑنے لگے۔ ان حالات میں ایک مستقل دینی ادارے کی ضرورت محسوس کی گئی جس کے نتیجے میں جامعہ مظہر العلوم وجود میں آیا۔

 بانی 
جامعہ کے بانی حافظ عبد اللہ تھے، جو علم دین کے ساتھ مسجد سازی اور فلاحی کاموں میں بھی سرگرم تھے۔ وہ ایک صالح اور محنتی شخصیت کے حامل تھے جنھوں نے اپنی محنت کی کمائی مسجدوں اور دینی تعلیم کے لیے وقف کی۔

 نظام تعلیم 
جامعہ میں درس نظامی، درسِ علیٰ، حفظ و ناظرہ قرآن، اردو، فارسی اور عربی کی تعلیم دی جاتی ہے۔ تعلیم کے چار بنیادی شعبے ہیں:
 حفظ و ناظرہ قرآن
 اردو و فارسی
 عربی
 درس نظامی و درسِ علیٰ

طلبہ کی تعداد مختلف ادوار میں 250 سے 400 کے درمیان رہی ہے۔

 دارالاقامہ 
جامعہ کے دارالاقامہ میں نادار اور غریب طلبہ کے لیے مفت قیام و طعام کا انتظام ہے۔ ایک وقت میں سو سے دو سو طلبہ اس سہولت سے مستفید ہوتے ہیں۔

 یتیم خانہ 
جامعہ میں یتیم بچوں کے لیے بھی علاحدہ شعبہ قائم ہے۔ اس وقت تیس سے زائد یتیم بچے زیر تعلیم و تربیت ہیں جن کی مکمل کفالت ادارہ کرتا ہے۔

 کتب خانہ 
جامعہ کا کتب خانہ تقریباً ڈھائی ہزار کتابوں پر مشتمل ہے جن میں مختلف علوم و فنون کی کتابیں شامل ہیں۔

 جمعیت البلاغ 
جامعہ کے طلبہ کی ایک انجمن "البلاغ" کے نام سے سرگرم ہے، جس کے تحت ہفتہ وار تقریری مقابلے، علمی مباحثے اور دینی اجتماعات کا انعقاد کیا جاتا ہے۔

 امتیازی خصوصیات 
 جامعہ میں تمام مکاتبِ فکر کے علما نے تدریسی خدمات انجام دی ہیں۔
 اختلافات سے بالاتر ہو کر تعلیمی ماحول فراہم کیا گیا ہے۔
 جامعہ نے ہزاروں طلبہ کو تعلیم دے کر ملک کے مختلف علاقوں میں دینی خدمات کے لیے تیار کیا ہے۔

 مالی معاونت 
جامعہ کی مالی ضروریات زیادہ تر مقامی اہل خیر کی امداد سے پوری ہوتی ہیں۔ بیرونی چندے کی ضرورت بہت کم پڑی ہے۔ سالانہ بجٹ تقریباً سولہ ہزار روپے تھا (1950ء کی دہائی میں)۔

 نمایاں فضلا 
 محمد ابراہیم بنارسی – مفتی بنارس و سابق خطیب جامع مسجد گیان واپی، بنارس
 شاہ منعمی – سابق وزیر تعمیرات، بہار
 عبد الباطن نعمانی – مفتی بنارس، امام و خطیب جامع مسجد گیان واپی، بنارس

 حوالہ جات 

زمرہ:مدارس
زمرہ:1940ء میں قائم ہونے والے تعلیمی ادارے